text: Champions League på isen i Vojens
  21 august 2014 kl. 05.52
  Torsdag tager spillerne fra SønderjyskEs ishockeyhold mod IFK Helsinki fra Finland. Det sker i forbindelse med de sønderjyske ishockeydrenges deltagelse i CHL, Champions Hockey League.
  Det bliver en hård modstander, SønderjyskEs ishockeyhold skal op imod på isen i Vojens torsdag aften. Hele syv gange har IFK Helsinki vundet det finske mesterskab. Alligevel mener SønderjyskEs træner, Dan Ceman, at holdet har en chance.
  - Jeg kan love, at vi er klar til opgaven. Selvfølgelig er vi underdogs, men vi går ind og forsøger at lave en overraskelse, siger Dan Ceman på holdets hjemmeside.
  Også kaptajnen mener, at der er muligheder for, at SønderjyskE i det mindste kan komme på måltavlen.
  - Kan vi snige et enkelt eller to mål ind, så kan vi måske drille dem lidt, siger kaptajn Kim Lykkeskov.
  